Estland: Virker som om noen eller noe har «revet av» gassrørledningen
Jens Stoltenberg sier at Nato kommer til å diskutere hendelsen i Østersjøen. Ifølge Estland ble gasslekkasjen forårsaket av «svært sterke krefter».  Estlands forsvarsminister, Hanno Pevkur, sier til nyhetsbyrået Reuters onsdag at skadene på gassrørledningen Balticonnector ble forårsaket av «svært sterke krefter». Han sier også at de er i besittelse av videoer etter hendelsen. Akkurat hva videoene viser er foreløpig ukjent. Forsvarsministeren forteller videre at det er påvist skade både på gassrørledningen og i betong rundt ledningen. Forsker: Anker kan ha skylden Estlands marinesjef, Jüri Saska, sier i et intervju med kringkasteren ERR at det virker som om noen eller noe har revet av gassrørledningen fra siden.  På spørsmål om hva han tror kan ha forårsaket lekkasjen, svarer Saska følgende:  – Jeg kommer ikke til å spekulere. Men, noe har dratt ledningen fra den ene siden, sier Saska.  Ut fra denne informasjonen sier forskeren Jukka Savolainen til finske Yle at lekkasjen kan ha blitt forårsaket av et anker.  Han forklarer at dersom det er snakk om mindre skader, så tror han det er et skip som har ligget for anker, hvor vind har fått skipet og dets anker til å begynne å drive.  – Om kjettingen er litt kort, kan ankeret begynne å gli. Da kan det treffe røret også, sier Savolainen.  Stoltenberg: – Vil være alvorlig Onsdag møtes Natos forsvarsministere i Brussel. Dagen begynte med at generalsekretær Jens Stoltenberg og Ukrainas president Volodymyr Zelenskyj møtte pressen.  Stoltenberg innledet med å rose Ukraina, før han sa at forsvarsministerne også kom til å diskutere hendelsen i Østersjøen.  – Om det bevises å være angrep mot kritisk Nato infrastruktur vil det være alvorlig, og også bli møtt med respons fra Nato, sier Stoltenberg.  Han presiserer at det er viktig å få etablert hva som har skjedd og hvordan det kunne skje.  Skader på telenettverket Slik som det ble kjent tirsdag, forteller forsvarsministeren i Estland at det også er skader på en telekabel innenfor Estlands økonomiske sone.  Lekkasjen på gassrørledningen skjedde derimot innenfor Finlands økonomiske sone.  Pevkur sier at skadene på telekabelen både kan være og muligens ikke være relatert til gasslekkasjen. Skadene på gassrørledningen og telekommunikasjonen vil ikke påvirke strømnettet, uttaler Finland onsdag, ifølge Reuters.  Onsdag kom også nyheten om at Vest politidistrikt øker beredskapen rundt olje- og gassinstallasjonene etter gasslekkasjen. Les mer om dette her.  Høsten 2022 lekket store mengder gass ut fra to andre gassrørledninger i Østersjøen. Nord Stream 1 og 2 fraktet naturgass fra Russland til Tyskland, men var ikke i drift da lekkasjene skjedde. Det ble raskt mistenkt som sabotasje. Tyske etterforskere mener tekniske bevis tyder på at personer med forbindelse til Ukraina sto bak. Ukraina har tidligere beskyldt Russland for å stå bak sprengingen, som skjedde i svensk og dansk farvann. Rettelse: VG skrev først at Jüri Saska er Finlands marinesjef. Det riktige er at han er Estlands marinesjef. Feilen ble rettet den 11.10.2023 klokken 15.17.
Trykket falt natt til søndag i Balticonnector, en gassrørledning som forbinder Finland med resten av Europa. Norske forskere i Norsar registrerte en rystelse på havbunnen i Østersjøen natt til søndag 8. oktober. De mener at det er snakk om en «sannsynlig eksplosjon». Finlands president mener lekkasjen skyldes ekstern aktivitet. Ifølge politiet er skaden så stor at det må være snakk om en villet handling. Jens Stoltenberg sier onsdag at Nato kommer til å respondere dersom det viser seg å være snakk om et angrep. 